Aalborg Håndbold vandt tirsdag aften herrernes Super Cup-finale for fjerde år i streg. Det skete med en sejr på 36-31 over GOG. Dermed fik nordjyderne revanche fra forårets nederlag i DM-finalen til selvsamme mandskab. Kampreferat Det var sæsonens første pokal, som skulle udleveres i Super Cuppen, da danmarksmestrene fra GOG stod overfor pokalmestrene fra Aalborg Håndbold. Det var en målrig indledning på opgøret, hvor tempoet var skruet i vejret, og det var to spillelystne offensiver, som hele tiden fandt løsninger og kom frem til scoringer. Det resulterede i, at stillingen var 7-6 til GOG efter blot otte minutters spil. Snæver pauseføring Efter en jævnbyrdig start på kampen fik GOG overtaget, og derfor kom fynboerne på 10-7 efter 13 minutter. Herefter fulgte en række fynske fejl, og det bragte nordjyderne tilbage i opgøret. Første Aalborg-føring kom med otte minutter til pausen. Den islandske bagspiller Aron Palmarsson strøg igennem i et gennembrud, og så kunne de 4600 tilskuere i Aalborg juble over føringsmålet til 13-12. Den spinkle føring holdt til pausen, hvor Buster Juul scorede aalborgensernes sidste scoring med sin fjerde straffekastscoring. Dermed viste måltavlen 17-16 i nordjydernes favør ved halvleg. Afgørende hul slået Det var pokalmestrene fra Aalborg, som kom bedst fra start i anden halvleg. Etmålsføringen blev forvandlet til en tremålsføring på 20-17, som var kampens hidtil største. En velspillende Simon Gade i målet var blandt årsagerne til, at føringen blev øget. Hullet blev gjort endnu større nogle minutter senere, da først Benjamin Jakobsen og dernæst Sebastian Barthold gjorde det til henholdsvis 27-23 og 28-23. Med et kvarter tilbage af opgøret lignede det en afgørelse i en kamp, hvor Aalborg indtil nu ikke havde haft problemer med at finde netmaskerne. De gulklædte fynboer forsøgte sig kort efter med en timeout, men de formåede ikke at komme betydeligt nærmere. Derimod kunne Kristian Bjørnsen lukke og slukke, da han med sin scoring til 34-28 med seks minutter tilbage afgjorde kampen. Derfor kunne de 15 nordjyske spillere samt 4600 tilskuere sammen juble, da alle 60 minutter var gået.

Opsummering:
Aalborg Håndbold vinder herrernes Super Cup for fjerde sæson i streg.